google/wiki40b huggingface dataset:
Sonya Walger

Biografia

Sonya Walger syntyi Lontoossa, Britanniassa ja kävi yksityistä Wycombe Abbey -koulua ja opiskeli englantilaista kirjallisuutta Oxfordin yliopistossa. Walger osaa puhua ranskaa ja espanjaa, sillä hänen isänsä on argentiinalainen.
Jack Murphyn laki

Juoni

Rääväsuinen ja eronnut poliisi Jack Murphyn (Charles Bronson) auto varastetaan parkkipaikalta. Rikollinen jää kiinni, mutta pääsee myöhemmin karkuun.
Psykoottinen naisrikollinen Joan Freeman (Carrie Snodgress) vapautuu vankilasta ja aikoo kostaa kaikille, jotka passittivat hänet sinne 10 vuotta sitten. Murphy tapaa strippiklubilla ex-vaimonsa, joilla tulee sanaharkkaa ja Murphy poistuu paikalta. Autoon astuttua Freeman kolkkaa hänet tajuihin. Freeman ottaa Murphyn aseen ja ampuu sillä hänen ex-vaimonsa ja uuden miesystävän. Muprhy herää tajuistaan talon pihastaan silloin kun Freeman poistuu paikalta. Poliisit pidättävät Muprhyn murhasta. Murphy lukitaan selliin samaan käsirautoihin saman autovarkaan Arabellan kanssa. Murphy ja Arabella pääsevät poliisiasemalta pakoon, jolloin Muprhy ottaa helikopterin lentäessä pois.
Kaksikko päätyy kolmen jengiläisen huumeladolle, jossa Murphy lyödään tajuihin ja Arabella yritetään raiskata. Murphy herää pian tajuistaan ja kaksikko pääsee pakoon jengin autollaan. Kaksikko päätyy Murphyn vanhan työparinsa Ben Wilcoven mökille, missä hän menettää taas tajunsa. Muprhy herää seuraavana aamuna ja kaksikolle tulee heti sanaharkkaa. Arabella poistuu paikalta. Murphyn poistuessa mökistä, Joan Freeman tulee mökin sisään ja ampuu Benin kuolleeksi haulikolla. Murphy ja Arabella tekee sovinnon ja jatkavat yhteistyötä. Saman iltana Murphy saa tietää uutislehdestä Benin kuolleen, ja aikoo heittää Arabellan pihalle. Hän haluaa jatkaa Murphyn kanssa ja suostuu siihen.
Kaksikko saapuu Frankin hotellille, jossa Murphy yrittää Frankin tunnustaa hänen tekonsa, mutta vaikuttaa syyttömyydeltä. Kaksikko saapuu seuraavaksi Murphyn työparinsa asunnolle, jossa hän pyytää hänen apua löytämään murhaaja. Seuraavana aamuna Murphy saa puhelun työparilta ja saa tietoja Joan Freemanista ja hänen asunnon sijainti. Kaksikko menee Freemanin asunnolle, josta Arabella löytää komerosta kuolleen asianajajan. Toinen poliisipari saapuu hotellille ja yrittävät tappaa kaksikon, mutta he pääsevät karkuun. Kaksikko matkaa seuraavaksi syyttäjän luo, jossa Freeman tainnuttaa Arabellan ja Murphy löytää syyttäjän kuolleena tuolistaan. Murphy huutaa Arabellaa, mutta huomaa samalla lasioveen kirjoitetun viestin, missä Freeman kutsuu Murphya saapumaan paikkaan, mistä kaikki alkoi. Muprhy yrittää pyytää apua poliiseilta. Saavuttuaan paikan päälle, Murphy ja toinen poliisi tapaavat. Paljastuu että tämä poliisi on Frankin leivissä. Freeman ampuu varsijousella poliisin kuolleeksi. Frank ja muut miehet väsyvät odotteluun, kun he saapuvat rakennukseen, alkaa pieni kamppailu Muprhyn ja miehien välillä. Murphyn hoidettua miehet, Freeman laskee hissin alas, missä Arabella on sidottuna. Murphy ehtii pelastaa Arabellan, mutta Freeman ampuu jousen hänen selkään ja oletettavasti kuolee. Muprhy ja Freeman kamppailee jonkun aikaan. Freeman roikkuu kirveen kanssa, kunnes hän menettää otteen ja putoaa kuolemaan. Ambulanssissa Murphy ja elossa oleva Arabella viedään sairaalaan.

Arvioita

Video-oppaassa vuodelta 1994 elokuvalle annettiin yksi tähti viidestä, mikä vastaa sanallista arviota ”huono”.
Oris

Oris on sveitsiläinen, Paul Cattin ja Georges Christianin vuonna 1904 Hölsteinissä perustama luksuskelloja valmistava yritys. Oris on tunnettu mekaanisista kelloistaan, eikä se valmista lainkaan kvartsikelloja. Oris jakaa mallistonsa neljään osaan; moottoriurheilu (motor sport), lentäminen (aviation), kulttuuri (culture) ja sukellus (diving). 
Vuonna 1968 Oris sai cal.652.-koneistolleen kronometri-sertifioinnin.
Sean Connery käytti Oriksen kelloa James Bond -elokuvassa Älä kieltäydy kahdesti.
Vuonna 2009 Oris toi markkinoille uuden, 51 millimetriä leveän ammattisukellukseen tarkoitetun rannekellon.
Moisei Uritski

Moisei Solomonovitš Uritski (ven. Моисе́й Соломо́нович Ури́цкий; 1873 – 30. elokuuta 1918) oli venäläinen vallankumouksellinen.
Uritski syntyi Kiovan läänin Tšerkasyssa juutalaisen kauppiaan perheeseen. Vuonna 1897 hän valmistui Kiovan yliopiston juridisesta tiedekunnasta.
Vallankumoukselliseen liikkeeseen Uritski liittyi 1890-luvun alussa. Vuonna 1898 hänestä tuli Venäjän sosiaalidemokraattisen työväenpuolueen jäsen. Vuonna 1899 Uritski karkotettiin Jakutiaan. Vuoden 1903 jälkeen hänestä tuli menševikki. Vuoden 1905 vallankumoukseen hän osallistui Pietarissa ja Krasnojarskissa. Vuonna 1906 karkotettiin Vologdaan ja myöhemmin Arkangelin lääniin. Vuonna 1914 muutti ulkomaille.
Helmikuun vallankumouksen jälkeen Uritski palasi Venäjälle ja liittyi bolševikkipuolueeseen. Elokuussa 1917 hänet valittiin puolueen keskuskomitean jäseneksi ja maaliskuussa 1918 keskuskomitean kandidaattijäseneksi. Uritski oli yksi lokakuun vallankumouksen johtajista. Sen jälkeen hän toimi ulkoministeriön ja perustuslakia säätävän kokouksen järjestämiskomitean komissaarina. Helmikuussa 1918 Uritski nimitettiin Pietarin vallankumouksen puolustuskomitean jäseneksi. Maaliskuussa hänestä tuli Pietarin tšekan puheenjohtaja.
30. elokuuta 1918 juutalainen kansansosialistipuolueen kannattaja Leonid Kannegiser ampui Uritskin Pietarin sisäasiain kansankomissariaatin rakennuksen aulassa. Hänet on haudattu Pietarin Mars-kentälle. Neuvostoliitossa Uritskin mukaan nimettiin asutuskeskuksia, katuja ja muita kohteita.
Petri Virtanen

Seurajoukkueet

Virtanen palkittiin Korisliigan vuoden pelaaja –tittelillä vuosina 2003 (BC Jyväskylän pelaajana) ja 2006 (Joensuun Katajassa). Hän pelasi Korisliigassa kaudella 2007–08 Lappeenrannan NMKY:ssä, jossa hän voitti kauden aikana Suomen Cupin sekä SM-pronssia. Virtanen pelasi myös 130 ottelua Suomen miesten maajoukkueessa.
Lappeenrannan NMKY:n riveissä Virtanen pelasi Eurocupia, ja hänet valittiin sarjan tähdistöotteluun.
Maaliskuussa 2012 Virtanen saavutti Suomen pääsarjassa 1 000 levypallon rajan. Tuohon ajankohtaan mennessä hän oli tehnyt pääsarjassa 5 853 pistettä, antanut 1 378 koriin johtanutta syöttöä (kaikkien aikojen tilaston kärkipaikka) ja saanut 532 riistoa.
Kaudella 2014–2015 Virtanen antoi helmikuussa historian ensimmäisenä pelaajana 1 700. koriin johtaneen syöttönsä runkosarjassa. Neljä päivää myöhemmin hän pelasi historian 13. pelaajana 500. runkosarjaottelunsa ja ylitti samassa ottelussa 7 000 tehdyn pisteen rajan.
Toukokuussa 2015 Virtanen ylitti 3 000 pelatun pudotuspeliminuutin rajapyykin. Kaudella 2014–2015 Virtanen voitti Katajassa sekä seuran että oman ensimmäisen miesten Suomen mestaruutensa. Kauden päätteeksi hänet valittiin toisen kerran Korisliigan parhaaksi kuudenneksi pelaajaksi. Kauden päätyttyä Virtanen teki Katajan kanssa vuoden jatkosopimuksen.
Maaliskuussa 2016 Virtanen ylitti Korisliigan historian toisena pelaajana 15 000 pelatun runkosarjaminuutin rajan. Viimeisinä kausinaan erilaisista vaivoista kärsinyt Virtanen ilmoitti maaliskuussa 2016 lopettavansa pelaajauransa kauden päätyttyä.

Maajoukkue

Suomen maajoukkueessa Virtanen pelasi vuosina 2001–2011 130 ottelua 7,6 pisteen keskiarvolla. Hän kuului Suomen kokoonpanoon sen sijoituttua yhdeksänneksi vuoden 2011 EM-kilpailuissa.

Yksityiselämä

Pelaajauransa päättymisen jälkeen Virtanen jatkoi Katajan organisaatiossa juniorivalmentajana. Lisäksi hän valmentaa Suomen nuorisomaajoukkueissa.
Koripalloilija Tuukka Kotti on Virtasen pojan kummisetä.
Hippomenes

Hippomenes, joka tunnettiin myös nimellä Melanion, oli kreikkalaisessa mytologiassa Atalanten puoliso.
Atalante oli pyytänyt isältään, että voisi pysyä naimattomana, mutta koska niin monet olivat pyytäneet hänen kättänsä, hänen isänsä järjesti jokaisen kosijan Atalanten kanssa juoksukilpailuun. Kosija juoksisi karkuun ja Atalante ajaisi tätä takaa aseen kanssa. Jos Atalante saisi kosijan kiinni ennen asettua rajaa, hän surmaisi tämän, mutta jos kosija ehtisi rajan yli, hän saisi Atalanten omakseen. Koska Atalante oli nopea juoksija, hän ehti tappaa useita sulhasehdokkaita. Hippomenes, joka oli rakastunut Atalanteen, ymmärsi varsin hyvin, ettei voisi voittaa kilpailua reilusti, ja niin hän rukoili apua Afroditelta. Jumalatar antoikin hänelle kolme kultaista omenaa, jotka hän neuvoi Hippomenestä heittämään yksi kerrallaan taakseen kilpailun aikana. Hippomenes teki saamiensa ohjeiden mukaisesti, ja Atalante menetti omenia ihaillessaan aikaa sen verran, että Hippomenes voitti kilpailun ja sai tämän vaimokseen.
Hippomenes ei kuitenkaan muistanut kiittää Afroditea, jonka avulla hän oli kilpailun voittanut. Niin hänen ollessa uhraamassa Zeukselle Parnassos-vuorella, Afrodite vihoissaan langetti heille vastustamattoman intohimon toisiaan kohtaan. Heidän maattua toistensa kanssa temppelissä puolestaan Zeus suuttui, jolloin hän muutti rakastavaiset leijoniksi - eläimiksi, joiden tuohon aikaan uskottiin olevan kykenemättömiä pariutumaan oman lajinsa kanssa.
Toisen version mukaan Afroditen lyötyä heitä himolla toisiaan kohtaan nämä olisivatkin menneet Rhean temppelin viereiseen luolaan huomaamatta, että papit olivat tuoneet sinne vanhempia jumalia esittäviä patsaita. Heidän häpäistyään patsaat Kybele aikoi ensin tappaa rakastavaiset, mutta päätyikin muuttamaan heidät leijoniksi pitäessään kuolemaa liian lempeänä rangaistuksena. Muuttumisen jälkeen leijonat valjastettiin vetämään Kybelen vaunuja.
Joissakin lähteissä Parthenopaios mainitaan Hippomeneksen lapseksi, mutta toisaalta Hyginus johdonmukaisesti kertoo Atalanten saaneen hänet Meleagroksen kanssa.
Paris for President

Julkaisu

"Paris for President" julkaistiin musiikkivideona 27. lokakuuta 2008 swaghousemedia.com -sivustolla. Sivustolla kaupattiin pakettia, jonka ostamalla sai itselleen kappaleet "Paris for President" sekä "Jailhouse Baby" ja lisäksi videopätkiä, kuvia ja näytteet kappaleista "Crave", "Platinum Blonde" sekä "Girl Tax".

Musiikkivideo

Kappaleelle kuvattiin video 3. lokakuuta 2008 Los Angelesissa, jossa Hilton esiintyy puvussa ja uima-asussa. Hän esiintyy presidenttiehdokkaana pitämässä puhettaan. Videolla kolmen hengen agenttiryhmä (näyttelijät Bryan McMullin, Matt Hall ja William Chan) laulaa "Paris for president". Myös Hiltonin koira Tinkerbell esiintyy videolle.
Harmolehtimittari

Koko ja ulkonäkö

Harmolehtimittari on keskikokoinen, vaaleanharmaa mittariperhonen, jonka kaikissa siivissä on selkeä, musta keskitäplä. Siipien pohjaväri on vaaleanharmaa, ja ne ovat kauttaaltaan pienten tummien pisteiden kirjomat. Siipien poikki kulkee ruskeansävyisiä poikkiviiruja, jotka ovat tummempia ja terävärajaisempia kohti siiven ulkoreunaa. Lähellä siiven ulko-osassa on melko leveä, vaalea aaltoviiru. Aivan siiven ulkoreunaa kiertävien ripsien tyvessä on rivi pitkänomaisia mustia pilkkuja.

Levinneisyys ja lentoaika

Harmolehtimittaria tavataan Portugalista Mongoliaan, mutta se puuttuu Britteinsaarilta ja osasta läntistä Manner-Eurooppaa. Suomessa harmolehtimittari on melko eteläinen ja sitä tavataan vain Keski-Pohjanmaan korkeudelle saakka, ja eteläisessä Suomessa se on selvästi keskiosia yleisempi. Lentoaika alkaa kesäkuun puolivälistä ja jatkuu heinä-elokuun vaihteeseen.

Elinympäristö ja elintavat

Harmolehtimittari viihtyy erityisesti hiekkapohjaisilla ja lämpimillä paikoilla, mutta myös puistoissa ja puutarhoissa. Perhoset lentävät pimeän laskeudutta ja tulevat helposti valolle. Laji lähtee kuitenkin häirittynä lentoon myös päivällä. Perhosia tavataan tavallisesti yksittäin, harvoin runsaammin. Keskenkasvuinen toukka talvehtii.

Ravintokasvi

Toukka syö monia ruohovartisia kasveja, erityisesti pihatatarta (Polygonum aviculare) ja voikukkia (Taraxacum), sekä mustikkaa (Vaccinium myrtillus).
Jaakko Kiander

Jaakko Sakari Kiander (s. 29. kesäkuuta 1963 Helsinki) on suomalainen ekonomisti, joka työskentelee Eläketurvakeskuksen tutkimuksesta, tilastoista ja suunnittelusta vastaavana johtajana. 
Kiander kirjoitti ylioppilaaksi 1982 ja valmistui Helsingin yliopistosta valtiotieteiden kandidaatiksi 1986, valtiotieteiden lisensiaatiksi 1988 ja valtiotieteiden tohtoriksi 1994. Työuransa hän aloitti Helsingin yliopiston assistenttina 1986–1989 ja jatkoi Yrjö Jahnssonin säätiön tutkimusjohtajana 1989–1994, Palkansaajien tutkimuslaitoksen vanhempana tutkijana 1994–1997, Valtion taloudellisen tutkimuskeskuksen johtavana ekonomistina 1997–1999, keskuksen tutkimusjohtajana 1999–2006 ja tutkimusprofessorina 2001–2006 sekä Palkansaajien tutkimuslaitoksen johtajana 2006–2010. Keskinäinen eläkevakuutusyhtiö Ilmarisen johtajana Kiander toimi vuosina 2010-2019. Vaasan yliopiston kansantaloustieteen professorina hän toimi vuonna 2000. Helsingin yliopiston kansantaloustieteen dosenttina Kiander on ollut vuodesta 2001 ja Joensuun yliopiston kansantaloustieteen dosenttina vuodesta 1995.
Päätyönsä ohessa Kiander on ollut Kansantaloudellisen Aikakauskirjan päätoimittajana 1994–1999, eduskunnan pankkivaltuuston neuvonantajana 1999–2010, Taloustieteellisen seuran hallituksen jäsenenä 1996–1997, varapuheenjohtajana 1997–1998 ja puheenjohtajana 1998–1999. Kansantaloudellisen yhdistyksen johtokunnan jäsenenä hän oli 2007–2009, Vartio- ja Mellunkylän omakotiyhdistyksen puheenjohtajana 2008–2011 ja OP-Pohjola-ryhmän tutkimussäätiön hallituksen jäsenenä vuodesta 2011.
Toksova

Historia

Toksova oli aikoinaan Pohjois-Inkerin suurimpia luterilaisia seurakuntia. Jäseniä oli jopa 11 000. Toksova mainitaan jo v. 1500 Novgorodin Vatjan viidenneksen verokirjassa. Alueen vanha kantaväestö Ortodoksiset inkerikot joutuivat vuonna 1583 Ruotsin valtaan ja suuri osa heistä pakeni Venäjälle, alueelle saapui Savosta ja Karjalasta luterilaisia. Pohjansodan jälkeen alue siirtyi jälleen Venäjälle. Toksovan Palikoonan eteläosassa (polygoni eli sotaväen ampuma-alue) on valtava joukkohautojen alue, jossa ammuttiin kymmeniätuhansia kommunismin vastustamisesta tuomittuja ihmisiä 1920-1930-luvuilla. Tälle Koirakankaalle on pystytetty muistomerkki niille arviolta 30 000 ihmiselle, jotka siellä saivat surmansa NKVD:n teloittamina. Nykyinen Toksovan luterilainen kirkko on vuodelta 1887. Toksovan kirkossa pidettiin viimeinen jumalanpalvelus 1936. Alueen suomalais-inkeriläistä väestöä karkotettiin useaan otteeseen ensin osa v. 1936, sitten kaikki vuonna 1942 ja sodan jälkeen palanneet karkotettiin vielä v.1947. Vasta Stalinin kuoltua 1953 toksovalaiset olisivat saaneet laillisesti palata takaisin. Harva enää palasi, sillä mahdollisuudesta ei ilmoitettu ja monet olivat jo juurtuneet muualle.

Toksovan historialliset kylät

Autio, Auvola, Haapaoja, Halosi, Himakkala, Hittola, Hännikäinen, Iso Kiurunmäki, Kaukola, Kiuru, Koivukylä, Kopittala, Kujala, Leppisaari, Oinaala, Osselki, Poroskylä, Puhilanmäki, Purnu, Rantala, Rappula, Rohma, Sepänsuo, Särky, Taskunmäki, Toksova, Uusi-Miina, Vaarakkala, Vanha-Miina, Vartiamäki, Vehkoja

Mäkikunnat

Asikka, Hannula, Huttunen, Hovimäki, Kelomäki, Kempinmäki, Kesämäki, Korosenmäki, Kuismala, Kärpänmäki, Lamperi, Moisionmäki, Mustosenmäki, Nokelaismäki, Pelkosi, Pieni Kiurunmäki, Pokkisenmäki, Putkosenmäki, Rajala, Rouhiainen, Suvenmäki, Tarkiainen, Tarrinmäki, Vilikoukku, Vilkkilä

Toksovan nykyisyys

Toksovan luterilaisen kirkon entistäminen aloitettiin 1991 ja työ valmistui 1994. Seurakunnassa on nykyisin jäseniä n. 600. Toksovassa ilmestyy vuonna 2000 perustettu suomenkielinen Toksovan Sanomat.
Toksovan ortodoksinen kirkko on pyhitetty arkkienkeli Mikaelille.  Kavgolovon talviurheilukeskuksessa on pidetty hiihdon maailmancupin osakilpailuja.   Alueella on myös visenttifarmi.
Hurrikaani Fifi

Hurrikaani Fifi oli tuhoisa trooppinen hirmumyrsky vuonna 1974.

Hurrikaanin kehitys

Fifi syntyi Afrikan länsirannikolla 8. syyskuuta havaitusta säähäiriöstä. Se ylitti Atlantin viikossa ja kehittyi trooppiseksi matalapaineeksi Karibialla 14. syyskuuta. Se liikkui länteen ja voimistui hitaasti saavuttaen trooppisen myrskyn voiman 16. syyskuuta. Trooppisen hirmumyrskyn mitat Fifi saavutti syyskuun seitsemäntenätoista.
Tuulet olivat voimakkaimmillaan, kun Fifi pyyhki Hondurasin pohjoisrannikkoa 18.–19. syyskuuta. Kun myrsky iski Belizeen 19. syyskuuta, se oli kakkosluokan hurrikaani Saffirin-Simpsonin hurrikaaniasteikolla. Fifi jatkoi matkaansa yli Guatemalan ja Meksikon, heikkeni trooppiseksi matalapaineeksi, mutta jatkoi  matkaansa Tyynenmeren puolelle. On hyvin harvinaista, että trooppinen hirmumyrsky kulkee kahdella valtamerellä.

Tuhot

Pahimmat tuhot osuivat Belizeen, Hondurasiin, Guatemalaan ja Meksikoon. Eri lähteiden mukaan 3 000-10 000 ihmistä sai surmansa; useimmat heistä hukkuivat rankkasateiden aiheuttamissa tulvissa. Aineelliset vahingot olivat mittavat: Hondurasissa tuhoutui 95% banaanisadosta, ja likimain koko kalastuslaivasto.
Canal Street (Manchester)

Canal Street sijaitsee Manchesterissä, Englannissa, Rochdalen kanavan varrella Sackville Parkia vastapäätä (53°28′40″N 2°14′08.25″W). Canal Street on kaupungin gay-elämän keskus, ja sen varrella on lukuisia yökerhoja, kahviloita, ravintoloita ja kauppoja.
Manchester ja Canal Streetin alue on suosittu gayturistien matkakohde etenkin vuotuisten pride-festivaalien aikana, ja se sai julkisuutta alkuperäisessä brittiläisessä televisiosarjassa Älä kerro äidille.
Panttilainaaja

Juoni

Ikääntynyt ja katkeroitunut panttilainakonttorin pitäjä Sol on menettänyt Auschwitzin keskitysleirillä vaimonsa ja kaksi lastaan, mutta selviytynyt itse jatkamaan elämää. Nopein takaumin esitetään Solin vaiheita ennen sotaa ja sodan aikana Euroopassa sekä sodan jälkeen New Yorkin Harlemissa. 
Tuleva perheen menettämisen 25-vuotispäivä alkaa vaivata Solin mieltä. Leskinainen (Geraldine Fitzgerald) yrittää turhaan tehdä tuttavuutta Solin kanssa ja apulainen Jesus (Jaime Sanchez) ihailee työnantajaansa, mutta Sol kärsii tunteettomasta työstään, jossa hän tekee rahaa käyttämällä ihmisten hädänalaista tilaa hyväkseen. Hän tuntee menettäneensä uskonsa kaikkeen paitsi rahaan.

Vastaanotto

Rod Steiger sai roolistaan Parhaan miespääosan Oscar-palkintoehdokkuuden.
Oyfn Pripetshik

Oyfn Pripetshik (Der alef-beyz tai Afn pripetshikon) (Jiddiš: אויפן פריפעטשיק) Mark Warshawskyn säveltämä ja sanoittama laulu, joka kertoo rabbista, joka opettaa esikoulussa lapsille jiddišin kielisiä aakkosia.  Laulu on tehty 1800-luvun lopulla, jolloin se oli yksi keskisen ja itäisen Euroopan juutalaisten suosituimista kappaleista, ja sellaisena on tärkeä musiikillinen muisto Euroopasta ennen Holokaustia. Se on vielä tänäpäivänäkin suosittu juutalaisissa päiväkodeissa. Sävelmä soi muun muassa elokuvassa Schindlerin lista. Sävelmää ei ole käännetty suomen kielelle.
Otoakustinen emissio

Otoakustinen emissio (OAE) on sisäkorvan tuottama ääni, jota syntyy sekä spontaanisti että vastineena ärsykkeelle.
Otoakustista emissiota seuraamalla voidaan tutkia korvan ja kuulon toimintaa. Otoakustista emissiota käytetäänkin mm. seulottaessa vastasyntyneiden kuulon toimintaa. Tutkimuksessa lähetetään korvaan ääniärsyke ja mitataan syntynyttä vastetta.
Tomira Savtschenko

Tomira Isabella Margaretha Eugenia (Toma) Savtschenko oik. Savtschenko-Aleksandrov, o.s. Lis-Rudnicka (2. marraskuuta 1918 Orenburg – 21. maaliskuuta 2005) oli suomalainen elokuvakriitikko, joka kirjoitti kritiikkejä Työkansan Sanomiin, Kansan Uutisiin ja Vapaaseen Sanaan. Hän näytteli kolmessa elokuvassa.
Okeanos

Okeanos (muinaiskreikaksi Ὠκεανός, lat. Oceanus) on kreikkalaisessa mytologiassa ensimmäinen titaanijumala, Uranoksen ja Gaian lapsi. Okeanos oli naimisissa sisarensa Tethyksen kanssa. Okeanos hallitsi valtamerta ja alun perin hänet käsitettiin maailman ympäri kiertäväksi virraksi, myöhemmin valtamereksi. Okeanoksen tyttäret, joita oli 3 000, olivat nimeltään okeanidit.
Iso-Jouttenus

Maantietoa

Järven pinta-ala on 5,3 hehtaaria ja se on 350 metriä pitkä ja 250 metriä leveä. Järvellä on kartan mukaan yksi saari. Sen rantaviivan pituus on 1,3 kilometriä.

Vesistösuhteet

Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Karjulanjoen valuma-alueella (35.36), jonka Mustajoen valuma-alueeseen (35.365) se kuuluu. Järven vedenpinnan korkeus on 165,1 metriä mpy.
Horroskehrääjä

Ravinto

Horroskehrääjä käyttää ravinnokseen hyönteisiä, kuten kovakuoriaisia ja heinäsirkkoja.
Winnie Mandela

Winnie Madikizela-Mandela (26. syyskuuta 1936 Transkei, Etelä-Afrikka – 2. huhtikuuta 2018 Johannesburg, Etelä-Afrikka) oli eteläafrikkalainen poliitikko, joka on toiminut monissa valtiollisissa tehtävissä ja johtanut ANC:n naisjaostoa. Hän oli naimisissa Nelson Mandelan kanssa 38 vuotta kesäkuusta 1958 maaliskuuhun 1996, jolloin johannesburgilainen tuomioistuin myönsi heille avioeron.
Aviomiehensä vankeusvuosien aikana Winnie Mandelasta tuli merkittävä rotusortohallituksen "vastustaja" Etelä-Afrikassa, ja hänet määrättiin useiksi vuosiksi kotiarestiin Brandfortin kaupunkiin. Apartheid-hallinnon kaaduttua hän toimi poliittisissa tehtävissä muun muassa Etelä-Afrikan ensimmäisessä demokraattisessa hallituksessa. Myöhemmin Winnie Mandela oli ANC:n toimeenpanevan komitean jäsen ja kansanedustaja. Hän sai edustajanpaikan Etelä-Afrikan parlamenttiin vuoden 2009 vaaleissa.
Glasgow’n yliopiston opiskelijat äänestivät Winnie Mandelan rehtorikseen kaudelle 1987–1990.
Winnie Mandela tuomittiin toukokuussa 1991 kuudeksi vuodeksi vankeuteen osallisuudesta neljän nuorukaisen sieppaukseen ja pahoinpitelyyn. Muilutuksessa kolmea nuorta miestä kidutettiin. Neljänneltä, James Seipeiltä (alias Stompie Moeketsi), leikattiin kurkku auki Winnie Mandelan käskystä. Hän oli 14-vuotias.
Huhtikuussa 2003 Winnie Mandela tuomittiin viideksi vuodeksi vankeuteen useista varkauksista ja petoksista. Heinäkuussa 2004 varkaustuomiot kumottiin ja petostuomio lievennettiin ehdolliseksi. Oikeuden mukaan Winnie Mandela ei tavoitellut omaa etua syytteenalaisissa teoissa.
Pinaattielämänlanka

Kuvaus

Pinaattielämänlanka on yksivuotinen, yleensä maanmyötäisesti suikertava tai osittain veden pinnalla kelluva ruohovartinen kosteikkokasvi. Kasvin varret ovat onttoja, poikkileikkaukseltaan pyöreitä ja nivelkohdistaan juurehtivia. Onttous auttaa varsia kellumaan veden pinnalla. Lehdet ovat yleensä 3,5–17 senttimetriä pitkiä ja muodoltaan teräväkärkisen suikeita. Lehden laidat ovat ehyet tai aaltoilevat. Lehtiruoti on 3–14 senttimetriä pitkä.
Kukat kasvavat pienissä 1–3 kukan kukinnoissa. Kukintovarsi on 1,5–9 senttimetriä pitkä. Kukan kukkaperä on 1,5–5 cm pitkä, verholehdet noin 7–8 mm. Teriö on suppilomainen, 3,5–5 senttimetriä leveä, karvaton ja väriltään lähes valkoinen tai violetin vaaleanpunainen, keskeltä tummempi kuin reunoilta. Heteet ja emiö ovat teriötä lyhyempiä eivätkä työnny sen ulkopuolelle. Emin luotti on kaksihaarainen. Hedelmä on tyypiltään kota.

Käyttö

Pinaattielämänlankaa on viljelty Aasiassa ravintokasvina yli 2 000 vuotta. Kasvin lehtiä ja varsia käytetään vihanneksena lähinnä Kiinassa, Indonesiassa, Thaimaassa ja Vietnamissa. Pinaattielämänlanka valmistetaan yleensä joko höyryttämällä tai paistamalla.
Lisäksi kasvia on käytetty jonkin verran koristekasvina. Sitä kuitenkin pidetään nykyään monilla alueilla pahanlaatuisena rikkakasvina, ja sen kasvatus on kokonaan kielletty osissa Pohjois-Amerikkaa.
Komodaalisuus

Komodaalisuus (englanniksi co-modality) on termi, jonka Euroopan komissio esitteli ja otti käyttöön vuonna 2006 eurooppalaisessa liikennepolitiikassa. Termin avulla määritellään eri kuljetusmuotojen ja niiden yhdistelmien kokonaisvaltaisuus. Euroopan Komission mukaan komodaalisuus viittaa "eri kuljetusmuotojen käyttämiseen sekä itsenäisesti että yhdisteltyinä", jotta voitaisiin saavuttaa "resurssien optimaalinen ja kestävän kehityksen mukainen hyödyntäminen".
Määritelmän on tarkoitus olla uudenlainen lähestymistapa eurooppalaiseen liikennepolitiikkaan. Lähestymisessä ei pyritä, kuten vuoden 2001 valkoisessa kirjassa, asettamaan eri kuljetusmuotoja vastakkain, toisin sanoen asettamaan maantiekuljetuksia vaihtoehtojaan vasten, vaan mieluumminkin pyritään löytämään optimaalinen tapa hyödyntää vaihtoehtoisia kuljetusmuotoja ja niiden yhdistelmiä kokonaisuutena.
FS Commandant Birot (F796)

Palvelus

Alus on vuonna 2014 edelleen aktiivipalveluksessa.